瓊花畫軸
作者：孔武仲
朝代：宋

paragraphs: 我欲遊廣陵，江湖浩難涉。
喜有瓊花枝，相隨在巾篋。
北人初不識，謂是玉蝴蝶。
天妃絕世艷，乃以方妓妾。
古祠惟一株，他種不欲接。
春風亂百草，紅紫鬭紛煜。
皓然姑射姿，豈少朱粉頰。
鐡幹已峥嶸，雲朶正稠叠。
書林日清閒，萬慮坐收攝。
悠然對妙筆，頗與幽興愜。
彷彿未易得，吟思舌徒囁。